pythainlp/thaigov-v2-corpus-22032023 huggingface dataset:
วันศุกร์ที่ 24 มิถุนายน 2565
โฆษกรัฐบาล เผย นายกฯ พร้อมเข้าร่วมการประชุมสุดยอดกลุ่มประเทศ BRICS ครั้งที่ 14 กล่าวถ้อยแถลงย้ำสมดุล ยั่งยืน เสมอภาค  ผ่านระบบการประชุมทางไกล ในวันที่ 24 มิถุนายนนี้
โฆษกรัฐบาล เผย นายกฯ พร้อมเข้าร่วมการประชุมสุดยอดกลุ่มประเทศ BRICS plus กล่าวถ้อยแถลงย้ำสมดุล ยั่งยืน เสมอภาค  ผ่านระบบการประชุมทางไกล ในวันที่ 24 มิถุนายนนี้
วันนี้ (23 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมมีกำหนดการเข้าร่วมการประชุมในกรอบ BRICS Summit ครั้งที่ 14 ภายใต้หัวข้อ การประชุมระดับสูงว่าด้วยการพัฒนาของโลก (High-level Dialogue on Global Development) ระหว่างผู้นำกลุ่มประเทศ BRICS กับกลุ่มประเทศกำลังพัฒนาและประเทศตลาดเกิดใหม่ (Emerging Market and Developing Countries : EMDC) รวมทั้งร่วมกล่าวถ้อยแถลง ผ่านระบบการประชุมทางไกล ในวันศุกร์ที่ 24 มิถุนายน 2565 ตามคำเชิญของนายสี จิ้นผิง ประธานาธิบดีสาธารณรัฐประชาชนจีน ซึ่งจะเป็นเจ้าภาพการประชุมผ่านระบบ (Video Conference) ณ กรุงปักกิ่ง สาธารณรัฐประชาชนจีน ร่วมกับผู้นำของกลุ่มประเทศ BRICS ผู้นำประเทศตลาดเกิดใหม่และประเทศกำลังพัฒนา Emerging Markets and Developing Countries (EMDCs) เข้าร่วมการประชุม
โฆษกประจำสำนักนายกรัฐมนตรี เปิดเผยว่า BRICS เป็นกลุ่มความร่วมมือที่ก่อตั้งขึ้นในปี 2549 และได้จัดการประชุมต่อเนื่องมาถึงปัจจุบัน ซึ่ง BRICS เป็นอักษรย่อของกลุ่มประเทศกําลังพัฒนาที่มีการพัฒนาและการเติบโตทางเศรษฐกิจอย่างรวดเร็ว (Emerging Market) ประกอบด้วยบราซิล (Brazil) รัสเซีย (Russia) อินเดีย (India) จีน (China) และแอฟริกาใต้ (South Africa) โดยในปีนี้จัดขึ้นภายใต้หัวข้อ “เสริมสร้างความเป็นหุ้นส่วน BRICS คุณภาพสูงสู่ศักราชใหม่แห่งการพัฒนาระดับโลก” (Foster High-quality BRICS Partnership: Usher in a New Era for Global Development)
ทั้งนี้ กลุ่มประเทศ BRICS มีสัดส่วนของตัวเลขผลิตภัณฑ์มวลรวมภายในประเทศ (GDP) คิดเป็น 1 ใน 4 ของโลก และมีตัวเลขการค้าคิดเป็นสัดส่วน 16% ของการค้าโลก
โดยนายกรัฐมนตรีจะแสดงวิสัยทัศน์ของไทยในการฟื้นตัวจากโควิด-19 อย่างสมดุลและยั่งยืน ผ่านโมเดลเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy Model: BCG Model) และเสนอแนวทางในการส่งเสริมความเป็นหุ้นส่วนเพื่อการพัฒนาระดับโลกอย่างเสมอภาคและสมดุล
วันอังคารที่ 12 กรกฎาคม 2565
รัฐมนตรีสุริยะฯ ร่วมลงนามแสดงความอาลัยนายอาเบะ ชินโซ อดีตนายกรัฐมนตรีญี่ปุ่น ถึงแก่อสัญกรรม
รัฐมนตรีสุริยะฯ ร่วมลงนามแสดงความอาลัยนายอาเบะ ชินโซ อดีตนายกรัฐมนตรีญี่ปุ่น ถึงแก่อสัญกรรม
วันนี้ (12 กรกฏาคม 2565) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมด้วยคณะผู้บริหารกระทรวงอุตสาหกรรม ร่วมลงนามแสดงความอาลัยนายอาเบะ ชินโซ อดีตนายกรัฐมนตรีญี่ปุ่น ถึงแก่อสัญกรรม ณ สถานเอกอัครราชทูตญี่ปุ่นประจำประเทศไทย ถนนวิทยุ กทม.
วันศุกร์ที่ 26 พฤศจิกายน 2564
กรมทางหลวงชนบท ยกระดับมาตรฐานความปลอดภัยสู่ระดับโลก ตามนโยบายของรัฐมนตรีว่าการกระทรวงคมนาคม คว้ารางวัลอันดับ 1 GRAA 2020 จากสมาพันธ์ทางหลวงโลก (IRF) สหรัฐอเมริกา
กรมทางหลวงชนบท (ทช.) กระทรวงคมนาคม ได้รับรางวัลชนะเลิศระดับนานาชาติ อันดับที่ 1 Global Road Achievement Awards (GRAA) สาขาความปลอดภัย ประจำปี 2020 เรื่อง การพัฒนาระบบการจัดการความปลอดภัยทางถนนแบบบูรณาการ จากสมาพันธ์ทางหลวงโลก IRF ประเทศสหรัฐอเมริกา
กรมทางหลวงชนบท (ทช.) กระทรวงคมนาคม ได้รับรางวัลชนะเลิศระดับนานาชาติ อันดับที่ 1 Global Road Achievement Awards (GRAA) สาขาความปลอดภัย ประจำปี 2020 เรื่อง การพัฒนาระบบการจัดการความปลอดภัยทางถนนแบบบูรณาการ จากสมาพันธ์ทางหลวงโลก International Road Federation (IRF) ประเทศสหรัฐอเมริกา เป็นรายแรกของประเทศไทย
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า จากนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้ให้ความสำคัญในการนำนวัตกรรมเทคโนโลยีมาจัดการกับปัญหาด้านความปลอดภัยทางถนนภายใต้แนวทางและงบประมาณที่มีอยู่อย่างจำกัด เพื่อไปสู่เป้าหมายที่จะลดอัตราการเสียชีวิตและบาดเจ็บ ทช. จึงได้ยกระดับระบบการจัดการความปลอดภัยบนโครงข่ายทางหลวงชนบทให้เป็นที่ยอมรับตามมาตรฐานในระดับสากล พร้อมทั้งได้ทำการส่งผลงานเข้าร่วมประกวดในสาขาด้านความปลอดภัยและได้รับรางวัลชนะเลิศระดับนานาชาติ อันดับที่ 1 Global Road Achievement Awards (GRAA) สาขาความปลอดภัย ประจำปี 2020 เรื่อง การพัฒนาระบบการจัดการความปลอดภัยทางถนนแบบบูรณาการ จากสมาพันธ์ทางหลวงโลก International Road Federation (IRF) ประเทศสหรัฐอเมริกา ซึ่ง ทช. เป็นรายแรกในประเทศไทยที่ได้รับรางวัลนี้ โดยผลงานที่ ทช. ได้ส่งเข้าร่วมประกวดนั้น เป็นการนำแนวทางทั้งเชิงรุกและเชิงรับในการปรับปรุงความปลอดภัยทางถนน อาศัยระบบการจัดการความปลอดภัยทางถนน ซึ่งระบบดังกล่าวประกอบด้วยการนำนวัตกรรมทางเทคโนโลยีเข้ามาสำรวจหาพิกัดบริเวณพื้นที่เสี่ยงต่อการเกิดอุบัติเหตุ ผ่านระบบสารสนเทศสำหรับตรวจสอบความปลอดภัยงานทาง (Road Safety Audit System, RSAS) และประเมินระดับความเสี่ยงของถนนตามแนวทาง International Road Assessment Programme (iRAP) รวมถึงสามารถนำเสนอข้อมูลสินทรัพย์ ภาพ 360 องศา ของถนนให้ผู้เชี่ยวชาญด้านการตรวจสอบความปลอดภัยทางถนนดำเนินการวิเคราะห์ความปลอดภัยผ่านระบบ ระบุปัญหาความปลอดภัยก่อนลงพื้นที่ภาคสนาม นอกจากนี้ระบบยังสามารถแนะนำมาตรการทั้งระยะสั้น ระยะยาว ช่วยให้ผู้ตรวจสอบความปลอดภัยทางถนนเลือกชุดของมาตรการด้านความปลอดภัยที่เหมาะสมได้
อย่างไรก็ตาม รางวัลดังกล่าวถือเป็นก้าวสำคัญในการพัฒนาต่อยอดความปลอดภัยทางถนนของ ทช. ตลอดจนเป็นขวัญกำลังใจให้แก่บุคลากรของ ทช. เพื่อช่วยขับเคลื่อนการปฏิบัติหน้าที่บำรุงรักษา ปรับปรุงความปลอดภัยโครงข่ายทางหลวงชนบท และแก้ไขปัญหาอุบัติเหตุทางถนนอย่างยั่งยืนต่อไป
วันศุกร์ที่ 20 พฤษภาคม 2565
กรมทางหลวงเตือนประชาชนระวังมิจฉาชีพแอบอ้างเป็นเป็นเจ้าหน้าที่กรมทางหลวง
ย้ำจ่าย ค่าผ่านทางช่องทางที่กำหนดเท่านั้น
กรมทางหลวง (ทล.) กระทรวงคมนาคม ขอแจ้งเตือนประชาชนให้ระมัดระวังกลุ่มมิจฉาชีพ ที่แอบอ้างเป็นเจ้าหน้าที่ ทล. ดำเนินการเรียกเก็บค่าผ่านทางอัตโนมัติแบบไม่มีไม้กั้น และเตือนอย่าหลงเชื่อโอน เข้าบัญชีส่วนบุคคลให้กลุ่มมิจฉาชีพดังกล่าว ในกรณีที่เกี่ยวกับการขอโต้แย้งของประชาชนและแจ้งรายละเอียดที่เกี่ยวข้องกับการผ่านทางอัตโนมัติแบบไม่มีไม้กั้น (M-Flow) ทล. จะให้เจ้าหน้าที่ติดต่อกลับเท่านั้น จึงขอแจ้งให้ประชาชนโปรดระมัดระวัง ไม่หลงเชื่อคำแอบอ้างดังกล่าว แนะนำให้ชำระผ่านช่องทางที่ ทล. ได้กำหนดไว้ เช่น ช่องทางออนไลน์ ซึ่งผู้ใช้บริการสามารถชำระผ่านทางเว็บไซต์หรือโมบายแอปพลิเคชันของระบบ M-Flow ด้วยบัตรเครดิตหรือเดบิต หรือชำระผ่านทางระบบบาร์โค้ดหรือคิวอาร์โค้ดผ่านทางตู้ ATM เคาน์เตอร์ธนาคาร และเคาน์เตอร์เซอร์วิส (7-Eleven) หรือชำระผ่าน Mobile Banking ได้ทุกธนาคารเพื่อความปลอดภัย ลดการแพร่ระบาดของโรคติดเชื้อไวรัส COVID-19 และขอให้ประชาชนตรวจสอบชื่อบัญชีก่อนทำการชำระ โดยชื่อบัญชีจะต้องไม่เป็นชื่อบัญชีส่วนบุคคล
ทั้งนี้ กลุ่มมิจฉาชีพจะพัฒนารูปแบบการหลอกลวงโดยแอบอ้างว่าเป็นเจ้าหน้าที่รัฐ หรือจากหน่วยงานต่าง ๆ ซึ่งมักหลอกถามข้อมูลส่วนบุคคล เช่น ชื่อ นามสกุล วันเดือนปีเกิด เบอร์โทรศัพท์ หมายเลขบัตรประชาชน และหมายเลขหลังบัตรประชาชน เป็นต้น หรือหลอกให้โอนเงินไปยังบัญชีส่วนบุคคลของมิจฉาชีพ ขอให้ประชาชนโปรดระมัดระวังตัว อย่าหลงเชื่อโดยง่าย หากไม่แน่ใจว่าเป็นเจ้าหน้าที่จริงหรือไม่แนะนำให้โทรสอบถามไปยังหน่วยงานนั้น ๆ โดยตรง
ทล. ขอความร่วมมือประชาชนหากพบเห็นบุคคลต้องสงสัย หรือพบมิจฉาชีพแอบอ้าง เป็นเจ้าหน้าที่ของ ทล. โปรดแจ้งสายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันพุธที่ 11 พฤษภาคม 2565
ปภ. แจ้งเตือน 15 จว. พื้นที่ภาคเหนือ – กลาง – ใต้ รับมือท่วมฉับพลัน – น้ำป่าไหลหลาก ถึง 17 พ.ค. นี้
.....
กองอำนวยการป้องกันและบรรเทาสาธารณภัยกลาง (กอปภ.ก.) ติดตามสภาวะอากาศและเฝ้าระวังสถานการณ์อุกทกภัย ภายหลังกรมอุตุนิยมวิทยาแจ้งเตือน พายุไซโคลน “อัสนี” บริเวณชายฝั่งสาธารณรัฐอินเดียตอนกลาง แม้พายุนี้ไม่ส่งผลกระทบโดยตรงต่อประเทศไทย แต่จะส่งผลให้ลมที่พัดปกคลุมประเทศไทยมีกำลังค่อนข้างแรง ทำให้ยังคงมีฝนตกต่อเนื่องและมีฝนตกหนักบางพื้นที่
.
ขณะที่สถานการณ์น้ำจากฝนคาดการณ์ของกรมอุตุนิยมวิทยาและสถาบันสารสนเทศทรัพยากรน้ำ (องค์การมหาชน) พบว่า ปริมาณฝนตกสะสมอาจส่งผลให้เกิดน้ำท่วมฉับพลัน น้ำป่าไหลหลาก รวมทั้งทำให้พื้นที่ที่มีน้ำท่วมขังอยู่เดิมมีแนวโน้มระดับน้ำเพิ่มขึ้น โดยมีพื้นที่เฝ้าระวังระวังสถานการณ์น้ำท่วมฉับพลัน และน้ำป่าไหลหลาก ระหว่างวันที่ 10 - 17 พ.ค. 65 ดังนี้
.
• ภาคเหนือ ได้แก่ แม่ฮ่องสอน เชียงใหม่ ตาก นครสวรรค์ และอุทัยธานี
• ภาคกลาง ได้แก่ เพชรบุรี และประจวบคีรีขันธ์
• ภาคใต้ ได้แก่ ชุมพร สุราษฎร์ธานี นครศรีธรรมราช พัทลุง สงขลา ระนอง พังงา และภูเก็ต
.
ขณะเดียวกัน กอปภ.ก. ได้ประสานแจ้งจังหวัดดังกล่าว และศูนย์ป้องกันและบรรเทาสาธารณภัยเขตในพื้นที่เสี่ยงภัยเตรียมพร้อมเครื่องจักรกลสาธารณภัย จัดเจ้าหน้าที่เฝ้าระวังและติดตามสถานการณ์อย่างใกล้ชิดตลอด 24 ชั่วโมง
.
ขอให้ประชาชนติดตามพยากรณ์อากาศและข้อมูลข่าวสารจากทางราชการอย่างใกล้ชิด และสามารถแจ้งเหตุหรือขอความช่วยเหลือได้ที่ สายด่วนนิรภัย1784 ตลอด 24 ชั่วโมง
#ไทยคู่ฟ้า#ร่วมต้านโควิด19
-------------------
วันพุธที่ 8 ธันวาคม 2564
รัฐมนตรีฯ สุริยะ ให้เอกอัครราชทูตวิสามัญผู้มีอำนาจเต็มแห่งสาธารณรัฐตุรกีประจำประเทศไทย เข้าพบ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นางแซรัป แอร์ซอย เอกอัครราชทูตวิสามัญผู้มีอำนาจเต็มแห่งสาธารณรัฐตุรกีประจำประเทศไทย เข้าพบ
รัฐมนตรีฯ สุริยะ ให้เอกอัครราชทูตวิสามัญผู้มีอำนาจเต็มแห่งสาธารณรัฐตุรกีประจำประเทศไทย เข้าพบ
วันนี้ (7 ธันวาคม 2565) เวลา 15.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นางแซรัป แอร์ซอย เอกอัครราชทูตวิสามัญผู้มีอำนาจเต็มแห่งสาธารณรัฐตุรกีประจำประเทศไทย เข้าพบ เพื่อเข้าเยี่ยมคารวะในโอกาสเข้ารับหน้าที่ และหารือภาพรวมด้านความสัมพันธ์และความร่วมมือด้านอุตสาหกรรม โดยมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม ร่วมหารือ ณ ห้องรับรอง 1 อาคารสำนักงานปลัดกระทรวงอุตสาหกรรม
วันพุธที่ 12 มกราคม 2565
"รมว.พม." ชื่มชมให้กำลังใจกับ "ไยไหม หญิงไทยในฝรั่งเศส" หลังกลับเมืองไทยในรอบ 3 ปี
"รมว.พม." ชื่มชมให้กำลังใจกับ "ไยไหม หญิงไทยในฝรั่งเศส" หลังกลับเมืองไทยในรอบ 3 ปี
วันที่ 11 ม.ค. 65เวลา 15.00 น. ที่ห้องประชุม ชั้น 9 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้ไลน์วีดีโอพูดคุยและชื่นชมให้กำลังใจ พร้อมอวยพรปีใหม่และส่งของขวัญปีใหม่ให้กับคุณพิสมัย อ็องเจอลินี (ไยไหม) หญิงไทยจากอำเภอบ้านแฮด จังหวัดขอนแก่นที่ได้ไปใช้ชีวิตในต่างประเทศที่เมือง Digne les bains ประเทศฝรั่งเศส อยู่ห่างจากกรุงปารีสกว่า 800 กิโลเมตร ซึ่งคุณไยไหมได้ทำแฟนเพจ Facebook และ ช่อง YouTube ชื่อ “ไหมไทยในฝรั่งเศส” และมีผู้ติดตามเป็นจำนวนมาก
นายจุติ กล่าวว่า ตนยินดีต้อนรับไยไหมกลับสู่บ้านเกิดในรอบ 3 ปี เนื่องจากสถานการณ์โควิด-19 ที่แพร่ระบาดทำให้ไม่สามารถเดินทางกลับบ้านเกิดได้ และในโอกาสนี้ ตนได้ฝากของขวัญปีใหม่ไปให้ไยไหมและครอบครัว พร้อมทั้งได้อวยพรให้มีความสุขเนื่องในโอกาสวันขึ้นปีใหม่ และฝากความสุขความรักไปให้ครอบครัวของไยไหมที่ฝรั่งเศสด้วย ทั้งนี้ขอชื่นชมและให้กำลังใจไยไหมในการใช้ชีวิตในต่างแดนที่ได้นำความเป็นไทยไปเผยแพร่ และขอให้รักษาความเป็นไทยเพื่อนำความเป็นไทยไปให้ต่างชาติได้รับรู้มากยิ่งขึ้น
คุณพิสมัยกล่าวเพิ่มเติมว่า ขอขอบคุณสำหรับของขวัญและคำอวยพรจากรัฐมนตรี อย่างไรก็ตามการเดินทางกลับประเทศไทยครั้งนี้ ตนรู้สึกประทับใจตั้งแต่การเดินทางมาถึงสนามบินสุวรรณภูมิ ทั้งในเรื่องของการบริการที่ดีของเจ้าหน้าที่สนามบิน มีเจ้าหน้าที่คอยบริการให้คำแนะนำต่างๆในสถานการณ์โควิด-19 ซึ่งตนรู้สึกอบอุ่นใจเป็นอย่างมาก
วันเสาร์ที่ 29 มกราคม 2565
รัฐบาล อนุมัติ คนละครึ่ง ระยะที่ 4 ก.พ.-เม.ย.65
วันศุกร์ที่ 28 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ รัฐบาลเดินหน้าฟื้นฟูเศรษฐกิจจนถึงระดับฐานรากอย่างต่อเนื่อง โดยอนุมัติโครงการคนละครึ่ง ระยะที่ 4 พร้อมกรอบวงเงิน 34,800 ล้านบาท เป็นวงเงินให้ผู้เข้าร่วมโครงการซื้อสินค้าและบริการแบบร่วมจ่ายวันละไม่เกิน 150 บาท/คน ตั้งแต่วันที่ 1 ก.พ.- 30 เม.ย.65 รวม 1,200 บาท/คน สำหรับผู้ที่เคยใช้สิทธิโครงการคนละครึ่ง ระยะที่ 3 มาก่อน จะต้องยืนยันสิทธิเพื่อเข้าร่วมโครงการระยะ 4 ตั้งแต่วันที่ 1 ก.พ. เป็นต้นไป และเริ่มใช้จ่ายภายในวันที่ 28 ก.พ. ไม่เช่นนั้นจะถูกตัดสิทธิ ส่วนผู้ที่ไม่ได้เข้าร่วมโครงการระยะที่ 3 สามารถลงทะเบียนเข้าร่วมโครงการระยะที่ 4 ได้ทางเว็บไซต์ www.คนละครึ่ง.com หรือ แอปพลิเคชัน เป๋าตัง ตั้งแต่วันที่ 10 ก.พ.65 จนกว่าจะเต็ม 1 ล้านสิทธิ และเริ่มใช้จ่ายในวันที่ 17 ก.พ. – 30 เม.ย.65 “สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 23 มีนาคม 2565
พม. จับมือ ศธ. เปิดโรงเรียนครอบครัวอำเภอเมืองพิษณุโลก พร้อมหนุนคนรุ่นใหม่รับมือการเปลี่ยนแปลงยุคดิจิทัล
พม. จับมือ ศธ. เปิดโรงเรียนครอบครัวอำเภอเมืองพิษณุโลก พร้อมหนุนคนรุ่นใหม่รับมือการเปลี่ยนแปลงยุคดิจิทัล
วันนี้ (23 มี.ค. 65) เวลา 12.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยนางสาวตรีนุช เทียนทอง รัฐมนตรีว่าการกระทรวงศึกษาธิการ (รมว.ศธ.) ลงพื้นที่จังหวัดพิษณุโลก ณ โรงเรียนพุทธชินราชพิทยา เพื่อเปิดโรงเรียนครอบครัวอำเภอเมืองพิษณุโลก (ศูนย์การเรียนรู้โรงเรียนพุทธชินราชพิทยา) อีกทั้งมอบเกียรติบัตรให้กับเยาวชนผู้ผ่านการอบรม Digital Citizen จำนวน 30 คน และพบปะพูดคุยแกนนำเยาวชนอาสาสมัครพัฒนาสังคมและความมั่นคงของมนุษย์จังหวัดพิษณุโลก โดยมีนายรณชัย จิตรวิเศษ ผู้ว่าราชการจังหวัดพิษณุโลก คณะผู้บริหารกระทรวง พม. และ ศธ. ร่วมลงพื้นที่
นายจุติ กล่าวว่า พลเอก ประยุทธ์ จันทร์โอชา นายกรัฐมนตรี ได้มอบนโยบายให้กับ 7 กระทรวง ในการทำงานแบบนอกกรอบสำหรับการพัฒนาทุนมนุษย์ เพื่อเตรียมความพร้อมในการรับมือกับการเปลี่ยนแปลงในศตวรรษที่ 21 ซึ่งเป็นหนึ่งในนโยบายเร่งด่วนของรัฐบาล วันนี้ รัฐมนตรีว่าการกระทรวงศึกษาธิการมีบทบาทอย่างมากที่จะทำให้ภารกิจนี้สำเร็จลุลวงไปได้ เพราะการพัฒนาทุนมนุษย์ของการอบรม Digital Citizen จะทำให้เด็ก เยาวชนไทยมีคุณธรรม องค์ความรู้ และใช้เทคโนโลยีให้เป็นประโยชน์และเหมาะสม รู้เท่าทัน ไม่ตกเป็นเหยื่อ และมีความปลอดภัย โดยร่วมมือกับกระทรวงดิจิทัลเพื่อเศรษฐกิจและสังคม กระทรวงศึกษาธิการ และกระทรวง พม.
นายจุติ กล่าวต่อไปว่า จังหวัดพิษณุโลกเป็นเหมือนกับแซนด์บ็อกซ์ (Sandbox) แห่งหนึ่ง โดยนายกรัฐมนตรีอยากจะให้เกิดผลสำเร็จ และการประชุมคณะรัฐมนตรีที่ผ่านมา นายกรัฐมนตรีได้มอบหมายให้คณะรัฐมนตรีจัดลำดับความสำคัญของโครงการเร่งด่วน ซึ่งหนึ่งในนั้นคือเรื่องการพัฒนาทุนมนุษย์ที่ต้องเร่งให้เกิดขึ้นโดยเร็ว ดังนั้น การขับเคลื่อนโรงเรียนครอบครัวจะตอบโจทย์หลายอย่าง รวมถึงการทำห้องสมุดดิจิทัล และสภาเด็กและเยาวชน ซึ่งจะทำให้เด็ก เยาวชนมีทักษะการใช้เทคโนโลยี รวมทั้งมีคุณธรรมและจริยธรรมเป็นสำคัญ
นายจุติ กล่าวเพิ่มเติมว่า มีสถิติของคนฆ่าตัวตายเป็นจำนวนมาก ฉะนั้น เราต้องมาให้ความรู้และสร้างความเข้มแข็งให้กับเด็ก เยาวชน ซึ่งวันนี้ กรมกิจการเด็กและเยาวชน (ดย.) จะเข้ามาทำงานร่วมกับผู้ปกครองในเรื่องของการเป็นที่ปรึกษาให้กับเด็กนักเรียนและครอบครัว ทั้งนี้ โรงเรียนครอบครัวแห่งนี้จะเป็นก้าวแรกของความสำเร็จของทุกกระทรวงที่ได้มาทำงานร่วมกัน คือ การสร้างคุณธรรม องค์ความรู้ ทักษะเทคโนโลยีให้กับเด็กและเยาวชนที่จะเป็นอนาคตของประเทศชาติต่อไป
วันเสาร์ที่ 7 พฤษภาคม 2565
นายกฯ ห่วงผู้ประกันตน ส่ง รมว.สุชาติ นำทีมศึกษาที่พักอาศัยของแรงงานสิงคโปร์ เตรียมคลอดโปรเจคดูแลแรงงานไทยให้มีที่พักเป็นของตนเอง
...
เมื่อวันที่ 6 พฤษภาคม 2565 นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วย นายบุญชอบ สุทธมนัสวงษ์ ปลัดกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายบุญสงค์ ทัพชัยยุทธ์ เลขาธิการสำนักงานประกันสังคม นายไพโรจน์ โชติกเสถียร อธิบดีกรมการจัดหางาน นายประทีป ทรงลำยอง อธิบดีกรมพัฒนาฝีมือแรงงาน ร่วมประชุมเพื่อรับทราบสถานการณ์การลงทุนอสังหาริมทรัพย์และการบริหารจัดการกองทุนของสำนักงานประกันสังคม ณ อาคาร Marina one
นายสุชาติ กล่าวว่า จากการศึกษาระบบการลงทุนอสังหาริมทรัพย์และการบริหารจัดการกองทุนของสำนักงานประกันสังคมสิงคโปร์ พบว่า สาธารณรัฐสิงคโปร์มีกองทุนสำรองเลี้ยงชีพกลาง หรือ Central Provident Fund (CPF) ซึ่งมีภารกิจและการดำเนินงานเหมือนกับกองทุนประกันสังคมของไทย ทั้งนี้ CPF ถูกจัดอันดับให้เป็นกองทุนสำรองเลี้ยงชีพที่ดีที่สุดในเอเชีย และลำดับ 7 ของโลก โดยดูแลสิทธิประโยชน์ให้กับคนทำงาน มีการเก็บเงินสมทบจากนายจ้าง และลูกจ้าง ทั้งนี้ อัตราขึ้นอยู่กับเงินเดือนและอายุของลูกจ้าง ที่ประมาณร้อยละ 37 ของเงินเดือน (นายจ้างร้อยละ 17 และ ลูกจ้างร้อยละ 20) และลดลงแบบขั้นบันไดเมื่ออายุเกิน 55 ปี โดยจะแบ่งสิทธิประโยชน์ เป็น 3 ส่วน คือ 1) บัญชีทั่วไป (Ordinary account) วัตถุประสงค์เพื่อที่พักอาศัย การลงทุน และการศึกษา) 2) บัญชีพิเศษ (Special Account) เพื่อการเกษียณอายุและการลงทุนหลังเกษียณ และ 3) รักษาพยาบาล (Medisave Account)
นายสุชาติ กล่าวต่อว่า จากการศึกษาดูงานในครั้งนี้ กระทรวงแรงงานให้ความสนใจกับเรื่องการสนับสนุนให้ประชาชนมีที่พักอาศัย โดยประชากรของสิงคโปร์กว่าร้อยละ 80 มีบ้านเป็นของตนเอง กระทรวงแรงงานจึงมีแนวคิดที่จะพัฒนาสิทธิประโยชน์ในเรื่องนี้ให้กับผู้ประกันตน โดยศึกษาจากแนวทางของประเทศสิงคโปร์ ซึ่งอนุญาตให้ใช้เงินบางส่วนในบัญชีประกันสังคมทั่วไป เพื่อใช้ในการซื้อที่พักอาศัย รวมทั้งมีโครงการบ้านจากรัฐบาลที่ราคาไม่แพงให้สามารถเลือกซื้อได้ โดยกระทรวงแรงงานจะนำข้อมูลที่ได้ในครั้งนี้ไปศึกษาเพื่อปรับใช้ให้เข้ากับบริบทของประเทศไทย ทั้งนี้ เพื่อเป็นการขับเคลื่อนนโยบายของรัฐบาล นำโดย พลเอกประยุทธ์ จันทร์โอชา นายกรัฐมนตรี ในการยกระดับคุณภาพชีวิตให้แก่ประชาชนและคนทำงาน เป็นการสร้างความมั่นคงในการดำเนินชีวิต และลดภาระค่าใช้จ่ายของคนทำงาน ที่ต้องผ่อนชำระค่างวด โดยไม่ได้เป็นเจ้าของกรรมสิทธิ์ และส่งต่อให้ทายาทได้
วันพฤหัสบดีที่ 26 พฤษภาคม 2565
ก.เกษตรฯ ปรับแผนเพิ่มประสิทธิภาพการประชาสัมพันธ์มาตรการช่วยเหลือลูกหนี้กองทุนจัดรูปที่ดิน
ก.เกษตรฯ ปรับแผนเพิ่มประสิทธิภาพการประชาสัมพันธ์มาตรการช่วยเหลือลูกหนี้กองทุนจัดรูปที่ดิน
นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมคณะอนุกรรมการพิจารณาแผนงานหรือโครงการที่ใช้เงินกองทุนจัดรูปที่ดิน ครั้งที่ 2/2565 ณ ห้องประชุมกระทรวงเกษตรและสหกรณ์ และผ่านระบบการประชุมทางไกลออนไลน์ (Zoom Meeting) โดยมีหน่วยงานเข้าร่วม อาทิ สำนักงานจัดรูปที่ดินกลาง กรมชลประทาน ธนาคารเพื่อการเกษตรและสหกรณ์การเกษตร สำนักงานสภาพัฒนาการเศรษฐกิจและสังคมแห่งชาติ (สภาพัฒน์) กรมที่ดิน กรมบัญชีกลาง สำนักงานงบประมาณ สำนักงานเศรษฐกิจการเกษตร ซึ่งที่ประชุมได้รับทราบและรายงานสถานการณ์เงินกองทุนจัดรูปที่ดินผลการดำเนินงานทุนหมุนเวียน ประจำปีบัญชี 2564 และ ผลการดำเนินงานตามบันทึกข้อตกลงการประเมินผลการดำเนินงานของกองทุนจัดรูปที่ดิน ประจำปีบัญชี2565 (ไตรมาส 2) นอกจากนี้ ยังได้เห็นชอบแผนปรับปรุงพัฒนาประสิทธิภาพการดำเนินงานทุนหมุนเวียน ประจำปีบัญชี 2565 ด้านการเงิน โดยมีโครงการที่จะดำเนินการเพื่อให้ผลการดำเนินงานสูงขึ้นจำนวน 2 โครงการ คือ 1) โครงการรณรงค์ประชาสัมพันธ์มาตรการช่วยเหลือลูกหนี้กองทุนจัดรูปที่ดิน ครั้งที่ 2 และ 2) โครงการเยี่ยมเยือนลูกหนี้กองทุนจัดรูปที่ดิน
ในส่วนของการจัดทำและทบทวนคู่มือการบริหารความเสี่ยง และแผนการบริหารความเสี่ยงกองทุนจัดรูปที่ดิน ประจำปีบัญชี 2565 ตามที่กระทรวงการคลังและกองทุนจัดรูปที่ดิน ได้จัดทำบันทึกข้อตกลงการประเมินผลการดำเนินงานกองทุนจัดรูปที่ดิน ประจำปีบัญชี 2565 นั้น ที่ประชุมได้มีมติเห็นชอบคู่มือการบริหารความเสี่ยง และแผนการบริหารความเสี่ยงกองทุนจัดรูปที่ดิน ประจำปีบัญชี 2565
วันพุธที่ 16 มีนาคม 2565
ครม. เคาะงบกลาง 1,848 ลบ. เป็นค่าตอบแทน - ค่าจ้างปี 65 ให้ผู้ปฏิบัติงาน สพท. และโรงเรียน กว่า 58,000 อัตรา
.....
ที่ประชุม ครม. (15 มี.ค. 65) อนุมัติงบกลางวงเงิน 1,848 ล้านบาท เป็นค่าตอบแทนและค่าจ้างผู้ปฏิบัติงาน สำหรับสำนักงานเขตพื้นที่การศึกษา (สพท.) และโรงเรียน เพื่อให้เพียงพอต่อการจ้างผู้ปฏิบัติงาน ของสำนักงานคณะกรรมการการศึกษาขั้นพื้นฐาน (สพฐ.) ในปี 65 มีการจ้างอยู่ 58,873 อัตรา ใน 16 ตำแหน่ง เช่น ธุรการโรงเรียน นักการภารโรง ครูรายเดือนแก้ไขปัญหาโรงเรียนขาดแคลนครูขั้นวิกฤต และครูพี่เลี้ยงเด็กพิการ เป็นต้น
.
ซึ่งการจัดสรรงบกลางดังกล่าวมาจากข้อสั่งการของนายกรัฐมนตรี ที่ต้องการสร้างขวัญกำลังใจให้แก่บุคลากรทางการศึกษาทั้งธุรการโรงเรียน ครูคลังสมองและตำแหน่งอื่น ๆ ไม่ให้ถูกเลิกจ้าง มีกำลังใจในการปฏิบัติหน้าที่ทั้งการสอนและสนับสนุนการสอนให้มีประสิทธิภาพ
.
โดยเฉพาะสถานศึกษาในพื้นที่ห่างไกล สามารถรักษาบุคลากรที่มีความเชี่ยวชาญในการปฏิบัติงาน ให้ครูไม่ต้องเจียดเวลาการสอนไปทำงานธุรการจนกระทบต่อผลสัมฤทธิ์ทางการสอน
#ไทยคู่ฟ้า#ร่วมต้านโควิด19
-------------------
วันจันทร์ที่ 28 กุมภาพันธ์ 2565
รัฐบาลยืนยัน “เวชภัณฑ์ - เตียง - ยารักษาโควิด-19” มีเพียงพอรองรับผู้ป่วยทั่วประเทศ
.....
กระแสข่าวต่าง ๆ ที่ปรากฏตามสื่อออนไลน์ว่า เวชภัณฑ์ เตียง และยารักษาโควิด-19 โดยเฉพาะยาฟาวิพิราเวียร์จะไม่เพียงพอนั้น รัฐบาลยืนยัน “มีเพียงพอ” รองรับผู้ป่วยโควิด-19 ทั่วประเทศ
.
โดยนายกฯ กำชับองค์การเภสัชกรรมให้บริหารจัดการสำรอง “ยาฟาวิพิราเวียร์ (Favipiravir)” ต้องสอดคล้องกับสถานการณ์โควิด-19 ในปัจจุบัน ล่าสุด ปริมาณยาที่สำรองไว้มีจำนวน 24 ล้านเม็ด กำลังทำการผลิตเพิ่มเติมอีก 60 ล้านเม็ด เมื่อแล้วเสร็จจะมียาสำรองทั้งสิ้น 84 ล้านเม็ด
.
ส่วนประเด็นที่คาดกันว่า เตียงผู้ป่วยใน กทม. จะไม่เพียงพอนั้น ทาง กทม. ได้รายงานว่า มีเตียงว่างสำหรับรองรับผู้ติดเชื้อโควิด-19 ในระบบ Community Isolation (CI) อีก 1,300 เตียง และสามารถเปิดเพิ่มได้อีก 9 แห่ง จำนวน 1,000 เตียง จึงขอยืนยันว่า เตียง CI ใน กทม. ยังมีเพียงพอรองรับผู้ติดเชื้อ
.
อ่านเพิ่มเติม คลิกhttps://www.thaigov.go.th/news/contents/details/52003
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 7 กรกฎาคม 2565
ผู้ช่วยรัฐมนตรีประจำ ก.อุตฯ ให้คณะผู้แทนบริษัท ALBA Group Asia Limited เข้าพบ
ผู้ช่วยรัฐมนตรีประจำ ก.อุตฯ ให้คณะผู้แทนบริษัท ALBA Group Asia Limited เข้าพบ
วันนี้ (6 กรกฎาคม 2565) เวลา 11.00 น. นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม ให้ Mr.Tobias Fabian Huinink Business Director Asia และคณะผู้แทนบริษัท ALBA Group Asia Limited เข้าพบ เพื่อนำเสนอเทคโนโลยีของบริษัท ALBA ที่สามารถสนองนโยบาย BCG รวมทั้งโครงการรีไซเคิลขยะ อุตสาหกรรม Urban Mining และ Green Coal หรือ Refuse-Derived Fuel (RDF) โดยมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายภานุวัฒน์ ตริยางกูรศรี รองปลัดกระทรวงอุตสาหกรรม นายสหวัฒน์ โสภา รองอธิบดีกรมโรงงานอุตสาหกรรม นายธีรวุธ ตันนุกิจ ผู้อำนวยการกองนวัตกรรมวัตถุดิบและอุตสาหกรรมต่อเนื่อง กรมอุตสาหกรรมพื้นฐานและการเหมืองแร่ นายชัยวิชิต ลิขิตาภรณ์ ผู้อำนวยการสำนักงานคณะกรรมการการมาตรฐานแห่งชาติ สำนักงานมาตรฐานผลิตภัณฑ์อุตสาหกรรม นางบุตรี เทียมเทียบรัตน์ ผู้แทนสำนักงานเศรษฐกิจอุตสาหกรรม ร่วมหารือ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันพุธที่ 7 กรกฎาคม 2564
กรมเจ้าท่า เร่งกำจัดผักตบชวาในแม่น้ำสายหลัก เพื่อบำรุงรักษาสภาพแวดล้อมทางน้ำ คืนความสุขให้กับประชาชน
...
นายวิทยา ยาม่วง อธิบดีกรมเจ้าท่า กระทรวงคมนาคม กล่าวว่า กรมเจ้าท่า (จท.) ได้เร่งกำจัดผักตบชวาและวัชพืชในพื้นที่ลุ่มน้ำภาคกลาง บริเวณจังหวัดชัยนาท และจังหวัดพระนครศรีอยุธยา เพื่อความปลอดภัยในการเดินเรือ เพิ่มประสิทธิภาพการระบายน้ำ และฟื้นฟูทัศนียภาพของแม่น้ำ ตามนโยบายของรัฐบาล กระทรวงคมนาคม และมาตรการของกองอำนวยการน้ำแห่งชาติ ซึ่งสำนักงานพัฒนาและบำรุงรักษาทางน้ำได้ดำเนินการในพื้นที่เป้าหมายตามแผนงานดังนี้
1. สำนักงานพัฒนาและบำรุงรักษาทางน้ำที่ 2 ปฏิบัติงานจัดเก็บผักตบชวาและวัชพืชในแม่น้ำท่าจีน ตำบลมะขามเฒ่า เทศบาลวัดสิงห์ อำเภอวัดสิงห์ จังหวัดชัยนาท โดยใช้เรือเจ้าท่า ผ.4, ผ.401, ผอ.402 และ ผ.403 กำจัดผักตบชวาและวัชพืช จำนวน 22,000 ตัน เพื่อแก้ไขปัญหาความเดือดร้อนให้กับประชาชนที่ได้รับผลกระทบจากผักตบชวาและวัชพืชกีดขวางทางน้ำ ปัจจุบันจัดเก็บได้ จำนวน 1,310 ตัน คิดเป็นผลงานร้อยละ 5.95 และมีแผนการจัดเก็บในพื้นที่ที่รับผิดชอบตามแผนงานดังนี้
1.1 แม่น้ำเจ้าพระยา ตั้งแต่ปากน้ำโพ อำเภอเมือง จังหวัดนครสวรรค์ ถึงอำเภอสรรพยา จังหวัดชัยนาท ประมาณ 100 กิโลเมตร
1.2 แม่น้ำสะแกกรัง เขตพื้นที่อำเภอเมือง จังหวัดอุทัยธานี ประมาณ 20 กิโลเมตร
1.3 แม่น้ำท่าจีน ตั้งแต่ประตูน้ำพลเทพ อำเภอวัดสิงห์ จังหวัดชัยนาท บรรจบกับแม่น้ำเจ้าพระยา ประมาณ 1.2 กิโลเมตร และแม่น้ำท่าจีนสายเก่า เขตพื้นที่วัดสิงห์ อำเภอชัยนาท ประมาณ 10 กิโลเมตร และแม่น้ำสาขา คลองธรรมชาติต่าง ๆ ในพื้นที่รับผิดชอบ
2. สำนักงานพัฒนาและบำรุงรักษาทางน้ำที่ 1 ปฏิบัติงานจัดเก็บผักตบชวาและวัชพืชในพื้นที่จังหวัดพระนครศรีอยุธยา ได้แก่ แม่น้ำลพบุรี ตำบลขวัญเมือง ตำบลบางปะหัน อำเภอบางปะหัน แม่น้ำน้อย ตำบลช้างน้อย อำเภอบางไทร คลองบางกระสั้น ตำบลบางกระสั้น อำเภอบางปะอิน และแม่น้ำเจ้าพระยา บริเวณจุดบรรจบแม่น้ำป่าสัก วัดพนัญเชิงวรวิหาร ตำบลคลองสวนพลู อำเภอพระนครศรีอยุธยา โดยใช้ชุดเรือเจ้าท่า ผ.2, ผ.6, ผ.5, และ ผ.1 และมีแผนการจัดเก็บในพื้นที่ที่รับผิดชอบตามแผนงานดังนี้
2.1 แม่น้ำเจ้าพระยา ตั้งแต่ด้านใต้เขื่อนเจ้าพระยา อำเภอสรรพยา จังหวัดชัยนาท จนสุดเขตจังหวัดนนทบุรี ประมาณ 200 กิโลเมตร
2.2 แม่น้ำลพบุรี ตั้งแต่จุดเริ่มต้นแม่น้ำลพบุรี จังหวัดสิงห์บุรี จนถึงจุดที่บรรจบแม่น้ำป่าสัก จังหวัดพระนครศรีอยุธยา ประมาณ 95 กิโลเมตร
2.3 แม่น้ำป่าสัก ตั้งแต่ใต้เขื่อนพระรามหก อำเภอท่าเรือ จนถึงจุดที่บรรจบกับแม่น้ำเจ้าพระยา (วัดพนัญเชิงวรวิหาร) ประมาณ 52 กิโลเมตร
2.4 แม่น้ำน้อย ตั้งแต่ประตูระบายน้ำผักไห่ อำเภอผักไห่ จนถึงจุดที่บรรจบกับแม่น้ำเจ้าพระยา อำเภอบางไทร ประมาณ 43 กิโลเมตร และแม่น้ำสาขา คลองธรรมชาติต่าง ๆ ในพื้นที่รับผิดชอบ
ทั้งนี้ จท. ได้บูรณาการร่วมกับหน่วยงานที่เกี่ยวข้องเร่งจัดเก็บผักตบชวาและวัชพืชที่กีดขวางทางน้ำตามแผนงาน เพื่อแก้ไขปัญหาการเดินเรือและการสัญจรทางน้ำให้เกิดความปลอดภัย เพิ่มประสิทธิภาพการระบายน้ำในช่วงฤดูน้ำหลาก และเพื่อให้ประชาชนสามารถใช้น้ำสำหรับน้ำอุปโภค - บริโภคได้อย่างยั่งยืนต่อไป
วันพฤหัสบดีที่ 24 มิถุนายน 2564
ปรับระบบ เตียงผู้ป่วยใน กทม. รองรับโควิด-19
....
นายแพทย์ ทวีศิลป์ วิษณุโยธิน โฆษก ศบค. ชี้แจงถึงการแก้ปัญหาจำนวนเตียงสำหรับผู้ติดเชื้อรายใหม่และผู้ป่วยขั้นวิกฤต ใน กทม. ว่า ผู้ติดเชื้อรายใหม่ส่วนใหญ่มีอาการป่วยระดับสีเขียว ให้ย้ายไปสังเกตอาการต่อใน Hospitel
.
ส่วนผู้ป่วยระดับ สีเหลือง และ สีแดง จะเพิ่มศักยภาพโรงพยาบาลในพื้นที่ เพิ่มอุปกรณ์การแพทย์ และอาจขอบุคลากรทางการแพทย์จากภาคเอกชนมาช่วย เพื่อให้สามารถรองรับผู้ป่วยอาการหนักได้ เช่น การสร้างสถานที่ และเตียง ICU สำหรับดูแลผู้ป่วยอาการหนักใน รพ.ราชวิถี เป็นต้น
.
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 1 มิถุนายน 2565
โฆษกรัฐบาลเผย "นายกฯ" พอใจภาพรวมอภิปรายงบฯ วันแรก ยืนยันงบประมาณมีความจำเป็นอย่างยิ่งต่อการขับเคลื่อนประเทศ นำมาใช้พัฒนาฟื้นฟูประเทศในทุก ๆ ด้าน
โฆษกรัฐบาลเผย "นายกฯ" พอใจภาพรวมอภิปรายงบฯ วันแรก ยืนยันงบประมาณมีความจำเป็นอย่างยิ่งต่อการขับเคลื่อนประเทศ นำมาใช้พัฒนาฟื้นฟูประเทศในทุก ๆ ด้าน
วันนี้ (1 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจภาพรวมวันแรกของการอภิปรายร่างพระราชบัญญัติงบประมาณรายจ่ายประจำปี 2566 โดยในส่วนของรัฐบาลใช้เวลาได้คุ้มค่า ชี้แจงให้ประชาชนได้รับทราบข้อเท็จจริง และข้อมูลที่เป็นประโยชน์ โดยนายกรัฐมนตรี ยืนยัน ร่างพระราชบัญญัติงบประมาณรายจ่ายประจำปี 2566 มีความจำเป็นอย่างยิ่งต่อการขับเคลื่อนประเทศ นำมาใช้พัฒนาฟื้นฟูประเทศในทุก ๆ ด้าน ขอให้ความมั่นใจกับประชาชนว่า การใช้งบประมาณของรัฐบาลยึดหลักกรอบวินัยการเงินการคลังเป็นสำคัญ รัฐบาลจะใช้งบประมาณอย่างคุ้มค่า เกิดประโยชน์สูงสุด ซึ่งได้มีการพิจารณาอย่างละเอียดรอบคอบแล้ว
“นายกรัฐมนตรีหวังให้การอภิปรายฯ เป็นไปด้วยความเรียบร้อย ให้ประชาชนได้รับข้อมูลที่ถูกต้อง ขอให้ทุกท่านในสภาฯ ทำหน้าที่ของตัวเองทั้งในการซักถาม และชี้แจงประเด็นที่เป็นประโยชน์สร้างการรับรู้ ขออย่าใช้เวทีการอภิปรายฯ สร้างความสับสนเพื่อหวังผลทางการเมือง” นายธนกรฯ ย้ำ
...........................
วันพฤหัสบดีที่ 18 พฤศจิกายน 2564
การรถไฟฟ้าขนส่งมวลชนแห่งประเทศไทย คืนพื้นผิวจราจรบนถนนถนนรามคำแหง ฝั่งขาเข้า บริเวณแยกถนนราษฎร์พัฒนา
โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ได้รับแจ้งจาก บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) ผู้รับจ้างก่อสร้างงานโยธาโครงสร้างทางวิ่งและสถานียกระดับ ช่วงคลองบ้านม้า - สุวินทวงศ์ สัญญาที่ 4 โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ว่าได้ทำการคืนพื้นผิวจราจรถนนรามคำแหง ฝั่งขาเข้า บริเวณแยกตัดถนนราษฎร์พัฒนา โดยได้ทำการซ่อมแซมถนนที่ชำรุดโดยการสกัดและเทคอนกรีตใหม่ให้กลับคืนสู่สภาพปกติ เพื่ออำนวยความสะดวกให้ประชาชนสัญจรผ่านได้อย่างเดิม ติดตามข้อมูลข่าวสารโครงการรถไฟฟ้าสายสีส้มฯ ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : @OrangeLine
วันพฤหัสบดีที่ 2 มิถุนายน 2565
​ปลัดกอบชัยฯ เป็นประธานการประชุมผู้บริหารระดับสูงกระทรวงอุตสาหกรรม
​ปลัดกอบชัยฯ เป็นประธานการประชุมผู้บริหารระดับสูงกระทรวงอุตสาหกรรม
วันนี้ (2 มิถุนายน 2565) เวลา 8.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรม โดยมีนายสุรพล ชามาตย์ นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม และคณะผู้บริหารเข้าร่วมประชุม ณ ห้องประชุม อก.1 อาคารสำนักงานปลัดกระทรวงอุตสาหกรรม
โดยที่ประชุมได้ร่วมแสดงความยินดีกับผู้ตรวจราชการกระทรวงอุตสาหกรรม 1 ท่าน คือ นายทาวัน ทวีถาวรสวัสดิ์ รับทราบแนวทางการชี้แจงร่าง พรบ. งบประมาณรายจ่ายประจำปีงบประมาณ ๒๕๖๖ ภาพรวมการเบิกจ่ายงบประมาณประจำปีงบประมาณ ๒๕๖๕ สถานการณ์โควิด -๑๙ ในสถานประกอบการซึ่งมีแนวโน้มดีขึ้น ข้อมูลสถานการณ์ผลผลิตอ้อย ฤดูกาลผลิตปี 2564-2565 ความก้าวหน้าการปล่อยสินเชื่อกองทุนเอสเอ็มอีตามแนวประชารัฐ
วันพฤหัสบดีที่ 29 กรกฎาคม 2564
รองนายกรัฐมนตรี “อนุทิน” เป็นผู้แทนรัฐบาลรับมอบชุดตรวจ Antigen Test Kit จำนวน 1.1 ล้านชุด และเครื่องช่วยหายใจ 102 เครื่อง ที่รัฐบาลสวิตส์เซอร์แลนด์บริจาคแก่ประเทศไทย
รองนายกรัฐมนตรี “อนุทิน” เป็นผู้แทนรัฐบาลรับมอบชุดตรวจ Antigen Test Kit จำนวน 1.1 ล้านชุด และเครื่องช่วยหายใจ 102 เครื่อง ที่รัฐบาลสวิตส์เซอร์แลนด์บริจาคแก่ประเทศไทย
วันที่ 29 ก.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ในช่วงเช้าของวันนี้ นายอนุทิน ชาญวีรกูล รองนายกรัฐมนตรี และ รมว.สาธารณสุข เป็นผู้แทนรัฐบาลไทย ในการรับมอบอุปกรณ์ทางการแพทย์ซึ่งรัฐบาลประเทศสวิตเซอร์แลนด์บริจาคแก่รัฐบาลไทย โดยมีนางเฮเลเนอ บุดลีเกอร์ อาร์ทิเอดา (H.E. Mrs. Helene Budliger Artieda) เอกอัครราชทูตสวิตเซอร์แลนด์ประจำประเทศไทย เป็นผู้แทนรัฐบาลสวิตเซอร์แลนด์ในการมอบ
ทั้งนี้ เวชภัณฑ์ดังกล่าว ประกอบด้วยชุดตรวจ Antigen Test Kit จำนวน 1.1 ล้านชุด และ Ventilator (เครื่องช่วยหายใจ) จำนวน 102 เครื่อง โดยขนส่งมาในเที่ยวบินที่ LX180 สายการบิน SWISS Air ถึงท่าอากาศยานสุวรรณภูมิ (ทสภ.) เมื่อ เวลา 05.20 น. ของช่วงเช้าที่ผ่านมา
ทั้งนี้ รองนายกรัฐมนตรี และ รมว.สาธารณสุข ได้ขอบคุณในไมตรีที่รัฐบาลสวิตเซอร์แลนด์มอบแก่ประเทศไทยเสมอมา โดยชุดตรวจ Rapid Antigen Test ที่ได้รับทั้งหมดจะมีส่วนสำคัญอย่างยิ่งที่รัฐบาลจะใช้แจกจ่ายแก่ประชาชน และเป็นอุปกรณ์ให้แก่บุคลากรทางการแพทย์ในการดำเนินการตรวจเชิงรุกในพื้นที่ที่มีการแพร่ระบาดของโรคโควิด-19 ขณะที่เครื่องช่วยหายใจจะกระจายไปยังโรงพยาบาลที่ยังขาดแคลนอุปกรณ์ต่อไป
น.ส.ไตรศุลี กล่าวว่า นอกจากชุดตรวจ Antigen Test Kit ที่ได้รับบริจาคแล้ว รัฐบาลยังอยู่ระหว่างการจัดหาชุดตรวจอีก 8.5 ล้านชุดเพื่อแจกจ่ายให้แก่ประชาชนทั่วประเทศ ซึ่งที่ประชุมคณะกรรมการหลักประกันสุขภาพแห่งชาติ (บอร์ด สปสช.) ซึ่งนายอนุทิน ชาญวีรกูล รองนายกรัฐมนตรี และ รมว.สาธารณสุข เป็นประธาน ครั้งที่ 8/2564 (วาระพิเศษ) เมื่อวันที่ 19 ก.ค. 2564 ได้อนุมัติการจัดหาภายใต้วงเงิน 1,014 ล้านบาท โดยขณะนี้กรมควบคุมโรคกำลังวางแผนจะกระจายชุดตรวจให้ประชาชนได้ใช้ต่อไป
วันจันทร์ที่ 11 ตุลาคม 2564
จุรินทร์ ระดมทีม "พาณิชย์-เอกชน-จังหวัด-ความมั่นคง" ลงพื้นที่ด่านท่าเส้น ชายแดน"ตราด-กัมพูชา" ดันเปิดสัญจรค้าขายระหว่างกัน ฟื้นเศรษฐกิจชายแดน
​วันที่ 8 ตุลาคม 2564 เวลา 14.00 น.
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์ นายชำนาญวิทย์ เตรัตน์ ผู้ว่าราชการจังหวัดตราด พลเรือตรีอภิรักษ์ กลิ่นหมิ่น รองผู้บัญชาการ หน่วยบัญชาการหน่วยบัญชาการนาวิกโยธิน และรองผู้บัญชาการป้องกันชายแดนจันทบุรีและตราด และ นายธีระ สลักเพชร อดีต ส.ส.จังหวัดตราด พร้อมคณะทั้งกระทรวงพาณิชย์ ภาคเอกชนที่เกี่ยวข้อง ลงพื้นที่ตรวจเยี่ยมและติดตามความคืบหน้าในการยกระดับช่องทางการค้าทางธรรมชาติบ้านท่าเส้น สู่จุดผ่านแดนถาวร ณ ด่านบ้านท่าเส้น อำเภอเมือง จังหวัดตราด
นายจุรินทร์ กล่าวว่า เมื่อเช้าตนได้มีการประชุมร่วมกันระหว่างส่วนราชการจากส่วนกลางโดยมีกระทรวงพาณิชย์ร่วมด้วย และผู้ว่าราชการจังหวัดตราด ภาคเอกชน ฝ่ายความมั่นคง ตัวแทนภาคส่วนอื่นๆ ภาคเอกชนได้เสนออยากให้มีการเปิดด่านท่าเส้น เพื่อส่งเสริมการค้าขาระหว่างกันและเพื่อส่งเสริมการท่องเที่ยวระหว่างกัน ซึ่งได้มีมติว่าจะให้ท่านผู้ว่าราชการจังหวัดดำเนินการทำเรื่องไปยังสภาความมั่นคงเพื่อขอให้มีการเปิดด่านที่นี่ จะเป็นในรูปแบบใดก็ตาม อาจจะนำไปสู่การเปิดด่านถาวรขึ้นที่นี่ แต่ยังมีขั้นตอนบางส่วน เพราะมีประเด็นเรื่องสิ่งที่ค้างคา การปักปันเขตแดนและประเด็นที่ยังไม่ยุติที่เป็นห่วงว่ากัมพูชาได้สร้างอาคารบางส่วนล้ำเข้ามาในเขต no man land เขตที่ไม่สามารถสร้างสิ่งปลูกสร้างได้ตามข้อตกลงระหว่างประเทศ ต้องหาข้อยุติต่อไป
" แต่ในหลักเห็นตรงกันว่าถ้าสามารถดำเนินการจนจบกระบวนการ ควรจะได้มีการเปิดด่านที่นี่ซึ่งถ้าจะเป็นด่านถาวรต้องรองบประมาณ รอการก่อสร้างอาคารใช้เวลาหลายปี ถ้าเห็นตรงกันอาจใช้วิธีตั้งคอนเทนเนอร์ 2 ฝ่าย เอาส่วนราชการที่จำเป็นมาทำงานพลางก่อน เช่น ศุลกากร ตม. ฝ่ายความมั่งคง หรือส่วนราชการอื่นที่เกี่ยวข้องกับการดูแลสุขอนามัย ของสิ้นค้าที่ข้ามไปมาและในอนาคตอาจสามารถรับนักท่องเที่ยวผ่านแดน เพื่อมาเที่ยวในไทยและเราไปเที่ยวฝั่งกัมพูชาได้ต่อไป
ซึ่งผู้ว่าราชการจังหวัดจะเร่งดำเนินการเสนอเรื่องไป ซึ่งตนจะช่วยติดตามต่อไป เพราะเท่าที่ฟังประชาชนในพื้นที่อยากเห็นด่านนี้เปิด จากหาดเล็กที่มีอยู่แล้ว 1 ด่าน แต่การเปิดหลายช่อง ในทางการค้าเป็นผลดีเพราะประเทศกำลังต้องการรายเข้าเข้าประเทศและการค้าขายระหว่างชายแดนไทย-กัมพูชา เราได้ดุลเกือบหมื่นล้านบาทต่อปี จะเป็นประโยชน์ทางด้านเศรษฐกิจ แต่ความมั่นคงก็เป็นประเด็นที่สำคัญต้องดูควบคู่กันไปว่าความสมดุลอยู่ตรงไหน ระดับรัฐบาลจะช่วยดูอีกขั้นตอนหนึ่ง " นายจุรินทร์ กล่าว
และระบุด้วยว่าด่านทั่วประเทศมีอยู่ 97 ด่าน ตอนนี้เปิดได้แล้ว 46 ด่าน ตอนนี้ตนทยอยเปิดด่านที่ปิดไปเพราะโควิด-19 ถ้าปัญหาโควิดคลี่คลายทั้ง 2 ด้าน ก็สามารถเปิดได้เพราะตัวเลขการค้าชายแดนเราเป็นบวก 30-40% สำหรับ 8 เดือนที่ผ่านมา ถือว่าเป็นตัวเลขที่ดี เราได้ดุลเยอะเป็นแสนล้านในช่วง 8 เดือน ดังนั้นจึงเป็นแนวทางการทำงานเพื่อช่วยสร้างรายได้ให้ประเทศต่อไป
วันจันทร์ที่ 11 กรกฎาคม 2565
ครม. อนุมัติแผนป้องกันและบรรเทาสาธารณภัยแห่งชาติ ปี 64 - 70 ชู 5 ยุทธศาสตร์ “ลดภัยเก่า ป้องกันภัยใหม่”
.....
ที่ประชุม ครม. (5 ก.ค. 65) อนุมัติแผนการป้องกันและบรรเทาสาธารณภัยแห่งชาติ พ.ศ. 2564 - 2570 ด้วยแนวคิดการจัดการความเสี่ยงจากสาธารณภัยแบบอัจฉริยะ ตั้งเป้าลดความเสี่ยงที่มีอยู่เดิมและป้องกันไม่ให้เกิดความเสี่ยงใหม่ พร้อมประยุกต์ใช้งานวิจัย นวัตกรรม เทคโนโลยี และภูมิปัญญา เพื่อให้ทุกภาคส่วนรู้เท่าทันการจัดการความเสี่ยงจากสาธารณภัย
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 20 มกราคม 2565
โฆษกรัฐบาลไม่หวั่นฝ่ายค้านเตรียมยื่นซักฟอกรัฐบาล แจงรัฐบาลจะใช้เป็นโอกาสชี้แจงความก้าวหน้าการทำงานของรัฐบาลต่อสภาฯ
โฆษกรัฐบาลไม่หวั่นฝ่ายค้านเตรียมยื่นซักฟอกรัฐบาล แจงรัฐบาลจะใช้เป็นโอกาสชี้แจงความก้าวหน้าการทำงานของรัฐบาลต่อสภาฯ
วันที่ 20 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ฝ่ายค้านจะยื่นญัตติอภิปรายไม่ไว้วางใจว่า รัฐบาลมั่นใจว่าจะสามารถชี้แจงฝ่ายค้านได้ทุกประเด็น และถือเป็นโอกาสดีที่ประชาชนจะได้ทราบถึงความก้าวหน้าเกี่ยวกับนโยบายและการบริหารราชการแผ่นดิน ส่วนกรณีที่ฝ่ายค้านจะอภิปรายประเด็นต่าง ๆ ไม่ว่าจะเป็นประเด็นปัญหาเศรษฐกิจปากท้องประชาชน ภาระหนี้สิน สินค้าอุปโภคบริโภคราคาแพง หรือวิกฤตโรคระบาดโควิดที่ระบาดในคน และโรคอหิวาต์แอฟริกาที่ระบาดในสุกร รวมถึงภาวะวิกฤตด้านการเมืองนั้น รัฐบาลก็พร้อมตอบข้อซักถามของสมาชิกสภาผู้แทนราษฎรอยู่แล้ว เพราะรัฐบาลทำงานแก้ปัญหาให้ประชาชนอย่างมีขั้นตอนมาตั้งแต่ต้น และมีความคืบหน้าเป็นระยะ ทั้งนี้ นายกรัฐมนตรีได้ย้ำมาตลอดว่า การดำเนินการทุกอย่างต้องโปร่งใส ตรวจสอบได้ ที่สำคัญ ต้องยึดโยงกับประชาชน โดยยึดถือประโยชน์ของชาติเป็นสำคัญ
นายธนกร กล่าวอีกว่า ยังมีหลายปัญหาที่ถูกสะสมมานาน ซึ่งมาสำเร็จภายใต้รัฐบาลพลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เช่น การแก้ปัญหา IUU Fishing โดยสหภาพยุโรปได้ประกาศยกเลิกใบเหลืองที่เคยให้กับไทยเมื่อ 8 มกราคม 2562 หรือประเทศไทยสามารถควบคุมการแพร่ระบาดไวรัสโควิด-19 ได้อย่างมีประสิทธิภาพจนได้รับการยกย่องให้เป็นประเทศที่มีความแข็งแกร่งของระบบสาธารณสุข ลำดับ 5 ของโลก นอกจากนี้ ยังมีมาตรการช่วยเหลือและลดภาระค่าครองชีพและฟื้นฟูเศรษฐกิจจากผลกระทบ COVID-19 ปี 2564 จาก 4 โครงการ ได้แก่ โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 3 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ โครงการคนละครึ่ง ระยะที่ 3 และโครงการยิ่งใช้ยิ่งได้ ที่สิ้นสุด เมื่อ 31 ธันวาคม 2564 ที่ผ่านมา โดยประชาชนได้ประโยชน์กว่า 41.5 ล้านราย ยอดใช้จ่ายสะสมทั้งหมด 254,281.7 ล้านบาท
“นายกฯ เป็นสุภาพบุรุษทางการเมือง และให้เกียรติการทำงานของรัฐสภาและ ส.ส.ทุกคนมาตลอด ทั้งนี้ การอภิปรายไม่ไว้วางใจรัฐบาลเป็นหนึ่งในกลไกตรวจสอบรัฐบาลตามระบอบประชาธิปไตย ซึ่งเป็นสิทธิตามรัฐธรรมนูญที่ฝ่ายค้านสามารถดำเนินการได้ ซึ่งรัฐบาลจะใช้โอกาสนี้ชี้แจงให้ประชาชนเข้าใจด้วยตัวเลขสถิติ รวมถึงข้อมูลและข้อเท็จจริงต่าง ๆ อย่างชัดเจน” นายธนกร กล่าว
วันพฤหัสบดีที่ 2 ธันวาคม 2564
สถาบันการบินพลเรือน (สบพ.) รัฐวิสาหกิจสังกัดกระทรวงคมนาคม จัดรายการ “Aviation Now and Then” Episode 3
งานด้านการขนส่งทางอากาศและระบบโลจิสติกส์
สำหรับรายการ “Aviation Now and Then” เป็นรายการที่ให้ความรู้เกี่ยวกับการประกอบอาชีพด้านการบินที่หลากหลาย โดย Episode 3 นี้ ผู้เข้ารับชมจะได้รับความรู้ในเรื่องของสายงานด้านการขนส่งทางอากาศและระบบโลจิสติกส์ ในประเด็นต่างๆ ทุกแง่มุม ตลอดจนการเตรียมความพร้อมรับมือกับการเปลี่ยนแปลงของอุตสาหกรรมด้านการบินที่กำลังจะเกิดขึ้นในปัจจุบัน และอนาคต ด้วยการถ่ายทอดความรู้จากวิทยากรผู้ทรงคุณวุฒิทั้ง 3 ท่าน ประกอบไปด้วย คุณไพศาล อิ่งศิริวัฒน์ Director, Air Freight/ DB Schenker (Thai) Ltd. คุณนวพงษ์ วัฒนสุทธิสาสน์ Senior Sales/ สายการบิน Thai AirAsia X และคุณทศวรชาติ ฤกษ์บางพลัด ผู้จัดการฝ่ายการขนส่งสินค้าประจำประเทศไทย และพม่า/ สายการบิน Emirates SkyCargo พร้อมด้วยครูวิชาภาคพื้นจากกองวิชาบริหารการบิน ทั้ง 3 คน ประกอบไปด้วย อ.รัชตะ จันทร์พาณิชย์ อ.กริช วงศ์เจริญ อ.ทิพาพรรณ พิมพ์พาพันธ์ ที่จะมาร่วมพูดคุยแลกเปลี่ยนประสบการณ์ทำงานในด้านนี้ โดยมีนายณัฎฐาวุฑฒิ์ จิรธัมมวัฒน์ ครูวิชาภาคพื้น เป็นผู้ดำเนินรายการ
ทั้งนี้ ผู้ที่สนใจศึกษาต่อในสายงานด้านการขนส่งทางอากาศและระบบโลจิสติกส์ นั้น สถาบันการบินพลเรือน เปิดรับสมัครนักศึกษาใหม่ ประจำปีการศึกษา 2565 หลักสูตรวิทยาศาสตร์บัณฑิต สาขาวิชาวิทยาการการบิน ซึ่งจะเปิดรับสมัครแต่ละรอบ ดังนี้
1. รอบแฟ้มสะสมผลงาน Portfolio (ตั้งแต่วันที่ 1 พฤศจิกายน - 13 ธันวาคม 2564)
2. รอบโควตา Quota (ตั้งแต่วันที่ 15 ธันวาคม 2564 - 25 กุมภาพันธ์ 2565)
3. รอบรับตรง (ตั้งแต่วันที่ 1 พฤศจิกายน 2564 - 29 เมษายน 2565)
ผู้ที่สนใจสามารถดาวน์โหลดใบสมัครและติดตามรายละเอียด ผ่านทางระบบ INTERNET ที่เว็บไซต์ www.catc.or.th และ Facebook: catcthailand หรือสอบถามรายละเอียดเพิ่มเติมที่หมายเลขโทรศัพท์ 0 2272 5741-4 ต่อ 3620, 2221, 2211
วันพฤหัสบดีที่ 9 กันยายน 2564
ศธ. นำร่อง เปิด “โรงเรียนแซนด์บ็อกซ์” 68 แห่ง
....
กระทรวงศึกษาธิการ เตรียมนำร่องมาตรการเปิดเรียนมั่นใจปลอดภัยไร้โควิด-19 โดยใช้แนวทาง Sandbox Safety Zone in School (SSS) หรือ โรงเรียนแซนด์บ็อกซ์ เพื่อให้นักเรียนสามารถไปเรียนที่โรงเรียนได้ เบื้องต้นจะเปิดในกลุ่มโรงเรียนประจำที่มีความพร้อม เช่น โรงเรียนศึกษาสงเคราะห์ โรงเรียนราชประชานุเคราะห์ โรงเรียนนานาชาติ
.
สำหรับโรงเรียนที่เข้าร่วมโครงการ SSS มีเงื่อนไข 3 ข้อ คือ 1.โรงเรียนประจำ 2.เป็นไปตามความสมัครใจของทุกฝ่าย 3.ผ่านการประเมินความพร้อม ซึ่งต้องมีแนวปฏิบัติตามมาตรการ เช่น การจำกัดบุคคลเข้า-ออกโรงเรียนอย่างชัดเจน มีการคัดกรองโดยใช้วิธี Rapid Antigen test /ครู บุคลากรทางการศึกษา ต้องได้รับการฉีดวัคซีนมากกว่า 85% เป็นต้น
.
ขณะนี้มีโรงเรียนที่เข้าร่วมโครงการ ทั้งหมด 68 แห่ง ซึ่งกระทรวงศึกษาธิการและกระทรวงสาธารณสุข จะติดตามประเมินผลเพื่อเดินหน้าโครงการนี้ต่อไป โดยยึดมาตรการความปลอดภัยด้านสุขภาพของนักเรียนเป็นหลัก
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 4 สิงหาคม 2565
นายกรัฐมนตรีสักการะพระบรมราชานุสาวรีย์สมเด็จพระนเรศวรมหาราช พร้อมผูกผ้าพระเจดีย์ยุทธหัตถี เพื่อความเป็นสิริมงคลในโอกาสเดินทางตรวจราชการ จ.กาญจนบุรี
นายกรัฐมนตรีสักการะพระบรมราชานุสาวรีย์สมเด็จพระนเรศวรมหาราช พร้อมผูกผ้าพระเจดีย์ยุทธหัตถี เพื่อความเป็นสิริมงคลในโอกาสเดินทางตรวจราชการ จ.กาญจนบุรี
นายธนกร วังบุญคงชนะ โฆษกประจำสำนักนายกรัฐมนตรีเผยว่า วันนี้ (4 ส.ค. 65) เวลา 11.25 น. ณ พระบรมราชานุสาวรีย์สมเด็จพระนเรศวรมหาราช ต.ดอนเจดีย์ อ.พนมทวน จ.กาญจนบุรี ในโอกาสการเดินทางลงพื้นที่ตรวจราชการ จ.กาญจนบุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ สักการะพระบรมราชานุสาวรีย์สมเด็จพระนเรศวรมหาราชขณะทรงพระคชาธารออกศึก ซึ่งเป็นอนุสรณ์สถานที่่ระลึกถึงคุณงามความดีที่พระนเรศวรได้ทำไว้ เพื่อปกป้องแผ่นดินไทยไว้ให้ลูกหลาน โดยนายกรัฐมนตรีได้ผูกผ้าสามสีพระเจดีย์ยุทธหัตถีที่เชื่อกันว่าสร้างขึ้นในครั้งที่สมเด็จพระนเรศวรมหาราชทรงกระทำยุทธหัตถีชนะสมเด็จพระมหาอุปราชากษัตริย์แห่งพม่า จากนั้น นายกรัฐมนตรีสักการะพระบรมรูปสมเด็จพระนเรศวรมหาราช พระสุพรรณกัลยา และพระเอกาทศรถ โดยมีข้าราชการส่วนท้องถิ่น นักเรียนและประชาชนให้การต้อนรับ
ภายหลังการสักการะฯ นายกรัฐมนตรีได้เดินทักทายผู้ที่มารอต้อนรับ พร้อมถ่ายภาพร่วมกับประชาชนอย่างเป็นกันเอง สร้างความประทับใจให้กับประชาชนชาวจังหวัดกาญจนบุรี โดยประชาชนได้ส่งเสียงรักลุงตู่ ลุงตู่สู้ ๆ นอกจากนี้ ยังมีนายไชยพงษ์ แสนดี เจ้าของปางช้าง อ.ไทรโยค จ.กาญจนบุรี กล่าวอวยพรขอให้นายกรัฐมนตรี “มีความหนักแน่นเหมือนหิน สร้างความหนักแน่นสามัคคีเพื่อประเทศชาติและคนไทย” และนายกรัฐมนตรีได้กล่าวกับนักเรียนว่า ขอให้ตั้งใจเรียนหนังสือ เพื่อสร้างอนาคต นำพาประเทศชาติให้เจริญต่อไป
วันอังคารที่ 28 มิถุนายน 2565
สุดปัง! 5 เดือนแรกปี 65 ไทยส่งออกสินค้าปศุสัตว์แล้วกว่า 1 แสนล้านบาท คาดครึ่งปีหลังยอดพุ่งต่อเนื่อง
.....
กระทรวงเกษตรและสหกรณ์ เผยข่าวน่ายินดีหลังสถานการณ์โควิดทั่วโลกดีขึ้นต่อเนื่อง เศรษฐกิจเริ่มฟื้นตัว และรัฐบาลประกาศเปิดประเทศ ส่งผลให้สินค้าปศุสัตว์ของไทยเป็นที่ต้องการทั่วโลก เพียง 5 เดือนแรกของปี 2565 มียอดส่งออกแล้วกว่า 1,014,611 ตัน คิดเป็นมูลค่า 106,656.17 ล้านบาท เพิ่มขึ้นถึง 20.82% (เทียบกับปี 2564) สะท้อนความเชื่อมั่นของประเทศคู่ค้าในการตรวจสอบ - ควบคุมคุณภาพการผลิตของไทย
.
สินค้าปศุสัตว์ยอดฮิตของไทย ได้แก่ เนื้อสัตว์และผลิตภัณฑ์แปรรูป เช่น เนื้อไก่แปรรูป/ สินค้ากลุ่ม Non-frozen เช่น ไข่ - ผลิตภัณฑ์ไข่ นม - ผลิตภัณฑ์นม น้ำผึ้ง รังนก ซุปไก่สกัด อาหารกระป๋อง/ อาหารสัตว์เลี้ยง (Pet food)/ อาหารปศุสัตว์
.
สำหรับแนวโน้มช่วงครึ่งปีหลังปีนี้ คาดว่ายอดการส่งออกจะยังคงสูงขึ้นต่อเนื่อง เนื่องจากไทยมีการเจรจาเปิดตลาดและขยายตลาดการส่งออกเพิ่มขึ้น เช่น สิงคโปร์ผ่อนปรนมาตรการนำเข้าสินค้าเนื้อสัตว์ปีกดิบ/ มาเลเซียเร่งนำเข้าเนื้อสัตว์ปีกจากไทยมากขึ้น/ ซาอุดีอาระเบียเริ่มนำเข้าไก่จากไทยหลังระงับมานาน พร้อมขึ้นทะเบียนโรงงานสัตว์ปีกไทยเพิ่มอีก 11 โรงงาน ฯลฯ
#ไทยคู่ฟ้า#ร่วมต้านโควิด19
-------------------
วันอังคารที่ 5 ตุลาคม 2564
รัฐมนตรีว่าการกระทรวงยุติธรรม สั่งกรมคุมประพฤตินำผู้ถูกคุมความประพฤติ ทำงานบริการสังคม ช่วยเหลือผู้ประสบภัยน้ำท่วมทั่วประเทศ ย้ำต้องเข้าถึงทุกพื้นที่ เร่งสร้างความสุขให้ประชาชน
รัฐมนตรีว่าการกระทรวงยุติธรรม สั่งกรมคุมประพฤตินำผู้ถูกคุมความประพฤติ ทำงานบริการสังคม ช่วยเหลือผู้ประสบภัยน้ำท่วมทั่วประเทศ ย้ำต้องเข้าถึงทุกพื้นที่ เร่งสร้างความสุขให้ประชาชน
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า จากสถานการณ์วิกฤตน้ำท่วมในหลายพื้นที่ทั่วประเทศ ตนได้ให้ทุกหน่วยงานในกระทรวงยุติธรรมเร่งลงพื้นที่ให้เข้าถึงและช่วยเหลือประชาชน ล่าสุดได้สั่งการให้กรมคุมประพฤติ โดยสำนักงานคุมประพฤติจังหวัด พร้อมอาสาสมัครคุมประพฤติ บูรณาการประสานความร่วมมือกับหน่วยงานต่างๆ ลงพื้นที่นำผู้ถูกคุมความประพฤติ ทำงานบริการสังคม ช่วยเหลือผู้ประสบภัยน้ำท่วม โดยการทำผนังกั้นน้ำ พร้อมกรอกกระสอบทราย ขนกระสอบทรายเพื่อทำแนวป้องกันน้ำท่วมและความเสียหายที่เกิดจากอุทกภัย และทำทางเดินชั่วคราวสำหรับใช้สัญจรไปมาระหว่างพื้นที่ประสบภัย โดยมีพื้นที่ที่เร่งดำเนินการไปแล้ว เช่น พระนครศรีอยุธยา
"กิจกรรมครั้งนี้มีวัตถุประสงค์ให้ผู้กระทำผิดได้ฝึกการทำงานร่วมกับบุคคลอื่น และเกิดการยอมรับและทัศนคติที่ดีของคนในชุมชน มีความภาคภูมิใจในตนเอง และก่อให้เกิดประโยชน์ต่อชุมชน โดยผมได้ย้ำให้ทุกหน่วยงานในกระทรวงทำตัวเป็นเหมือนเพื่อนกับพี่น้องประชาชน เข้าให้ถึงทุกแห่ง เพื่อสร้างความสุขให้กับทุกพื้นที่"นายสมศักดิ์ กล่าว
วันอังคารที่ 7 กันยายน 2564
ปลัดฯ กอบชัย เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ.2564 ครั้งที่ 2/2564
โดยที่ประชุมได้ร่วมกันพิจารณาแผนการดำเนินงานการจัดงานรางวัลอุตสาหกรรม ประจำปี 2564 และติดตามความคืบหน้าการพิจารณาคัดเลือกอุตสาหกรรมยอดเยี่ยม และอื่น ๆ
วันนี้ (7 กันยายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ.2564 ครั้งที่ 2/2564 โดยที่ประชุมได้ร่วมกันพิจารณาแผนการดำเนินงานการจัดงานรางวัลอุตสาหกรรม ประจำปี 2564 (ปรับใหม่) และติดตามความคืบหน้าการพิจารณาคัดเลือกอุตสาหกรรมยอดเยี่ยม อุตสาหกรรมดีเด่น และอุตสาหกรรมขนาดกลางและขนาดย่อมดีเด่น ประจำปี พ.ศ.2564 โดยมีนายจุลพงษ์ ทวีศรี รองปลัดกระทรวงอุตสาหกรรม นายวันชัย พนมชัย เลขาธิการสำนักงานมาตรฐานผลิตภัณฑ์อุตสาหกรรม และคณะผู้บริหารกระทรวงอุตสาหกรรม ร่วมประชุม ณ ห้องประชุม อก. 1 อาคารสำนักงานปลัดกระทรวงอุตสาหกรรมและผ่านระบบ Web Conference (ZOOM)
ทั้งนี้ การประชุมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 32 ลงวันที่ 28 สิงหาคม พ.ศ. 2564
วันพุธที่ 6 เมษายน 2565
โฆษกรัฐบาลแนะ “สมหมาย” ทบทวนตัวเอง วอนวิพากษ์วิจารณ์ให้สมกับคุณวุฒิ-วัยวุฒิ ชี้อย่าจ้องโจมตีรัฐบาลเพียงเพราะอคติ จี้เลิกเสนอแนะแบบเหวี่ยงแหไปเรื่อย
โฆษกรัฐบาลแนะ “สมหมาย” ทบทวนตัวเอง วอนวิพากษ์วิจารณ์ให้สมกับคุณวุฒิ-วัยวุฒิ ชี้อย่าจ้องโจมตีรัฐบาลเพียงเพราะอคติ จี้เลิกเสนอแนะแบบเหวี่ยงแหไปเรื่อย ก่อนไม่เหลือคุณค่าให้คนรุ่นหลังได้สรรเสริญ
วันที่ 6 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายสมหมาย ภาษี อดีต รมว.คลัง ระบุว่า รัฐบาลไร้ผลงานเป็นชิ้นเป็นอันในการแก้ไขปัญหาเศรษฐกิจ และเสนอให้ยุบสภาฯ ว่า ด้วยความเคารพผู้อาวุโส ตนแทบไม่อยากเชื่อว่านี่เป็นความคิดของคนที่เคยเป็นถึงอดีตขุนคลังของประเทศ เพราะฟังแล้วไม่ต่างอะไรกับพวกที่ชอบเสนอความเห็นแบบเอามัน ไม่คำนึงถึงความเป็นจริงและหลักการอะไรเลย อย่าเอาความน้อยใจ ความโกรธ หรืออคติ มาเป็นตัวตั้งในการกระแนะกระแหนโจมตีรัฐบาล แต่ควรจะกลับไปทบทวนตัวเองว่าที่ผ่านมาในอดีตของท่านเป็นอย่างไร สิ่งที่ท่านเคยคิดว่าดี เมื่อครั้งที่ท่านอยู่ในตำแหน่งได้ทำอะไรไปบ้างหรือไม่ และสำเร็จอย่างที่ท่านคิดจริงหรือไม่ เพราะนายสมหมายถือว่าเป็นผู้ใหญ่ของบ้านเมืองคนหนึ่ง ควรวิพากษ์วิจารณ์หรือเสนอแนะให้สมกับคุณวุฒิและวัยวุฒิของท่านด้วย
นายธนกร กล่าวอีกว่า สิ่งที่นายสมหมายเขียนพรรณนาหรือเสนอแนะนั้นไม่ได้มีอะไรใหม่ หากตั้งสติให้ดีจะพบว่า เป็นเรื่องปกติของเศรษฐกิจโลกเมื่อมีสงครามและโรคระบาดเกิดขึ้น ซึ่งกระทบต่อประเทศต่าง ๆ รวมถึงประเทศไทยด้วย ดังนั้นไม่ว่าจะเป็นเงินเฟ้อ อัตราดอกเบี้ย หรือราคาสินค้าสูงขึ้น หน่วยงานทางเศรษฐกิจหรือแม้แต่เด็กมหาวิทยาลัยที่นายสมหมายพูดถึงเขาก็คิดออกเหมือนกัน แต่สิ่งที่รัฐบาลกำลังดำเนินการอยู่หรือวางแผนไว้นั้นนายสมหมายคงไม่รู้ เพราะไม่ได้อยู่ใน ครม. จึงกลายเป็นการวิจารณ์แบบเหวี่ยงแหไปเรื่อย ดังนั้น นายสมหมายจึงน่าจะหยุดคิดทบทวนตัวเองว่าที่ผ่านมาทำถูกต้องแล้วหรือไม่ เพราะผ่านประสบการณ์มาก็มาก หรือทางที่ดี ควรพักผ่อนอยู่กับบ้าน ไม่ควรออกมาทำอะไรให้คนรุ่นลูกรุ่นหลานเขามองว่าไม่มีอะไรเป็นชิ้นเป็นอัน จะได้หลงเหลือคุณค่าให้คนรุ่นหลังได้ยกย่องสรรเสริญบ้าง
วันพุธที่ 18 พฤษภาคม 2565
สธ. เผย สถานการณ์ “โควิด” ดีขึ้นมาก เข้าสู่โรคประจำถิ่นเร็วกว่าคาดการณ์กว่าครึ่งเดือน พร้อมปรับมาตรการให้สอดคล้องสถานการณ์
ปลัดกระทรวงสาธารณสุข เผย สถานการณ์โควิด 19 ดีขึ้นต่อเนื่อง คาดเข้าสู่การเป็นโรคประจำถิ่นเร็วกว่าเดิม กว่าครึ่งเดือน พร้อมปรับมาตรการให้สอดคล้องสถานการณ์ ระบบการรักษาเน้นผู้ป่วยนอกและแยกกักที่บ้านในกลุ่มไม่มีอาการหรืออาการเล็กน้อย
ปลัดกระทรวงสาธารณสุข เผย สถานการณ์โควิด19ดีขึ้นต่อเนื่อง คาดเข้าสู่การเป็นโรคประจำถิ่นเร็วกว่าเดิม กว่าครึ่งเดือน พร้อมปรับมาตรการให้สอดคล้องสถานการณ์ ระบบการรักษาเน้นผู้ป่วยนอกและแยกกักที่บ้านในกลุ่มไม่มีอาการหรืออาการเล็กน้อย และผู้ป่วยในกรณีมีอาการปานกลางถึงรุนแรง เตรียมการดูแลภาวะลองโควิดพร้อมประชุมทำความเข้าใจนายแพทย์สาธารณสุขจังหวัดและผู้อำนวยการโรงพยาบาลทั่วประเทศ เน้นอยู่กับโควิดอย่างเข้าใจ
วันนี้ (18พฤษภาคม2565)นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า สถานการณ์โควิด19มีทิศทางดีขึ้นต่อเนื่อง น่าจะเข้าสู่การเป็นโรคประจำถิ่นเร็วกว่าที่คาดการณ์ไว้ตามกำหนดกว่าครึ่งเดือน จึงให้ทุกหน่วยงานเตรียมวางแผนการดำเนินงานรองรับ โดยเฉพาะเรื่องระบบบริการสาธารณสุข ซึ่งขณะนี้สายพันธุ์โอมิครอนมีความรุนแรงลดลงอย่างมาก ความรุนแรงน้อยกว่าโรคไข้หวัดใหญ่ ผู้ติดเชื้อส่วนใหญ่ไม่มีอาการ หรือมีอาการคล้ายไข้หวัด ประกอบกับการฉีดวัคซีนโควิด19มีความครอบคลุมเพิ่มขึ้นต่อเนื่อง
กรมการแพทย์ได้เสนอปรับการดูแลในรูปแบบผู้ป่วยนอกและแยกกักที่บ้าน (OPSI)ส่วนผู้ป่วยที่มีอาการปานกลางถึงอาการรุนแรง จะรักษาแบบผู้ป่วยใน (IPD)ในโรงพยาบาล เน้นการเข้าถึงการรักษาอย่างรวดเร็วเพื่อลดความเสี่ยงการเสียชีวิต
นพ.เกียรติภูมิกล่าวต่อว่า นอกจากนี้ ยังเตรียมพร้อมการดูแลภาวะลองโควิด โดยกรมการแพทย์ได้จัดทำแนวทางการคัดกรองและการประเมินอาการเบื้องต้น รวมถึงวางระบบดูแลรักษาติดตามอาการ สิ่งสำคัญคือ มีการบูรณาการการรักษาภาวะลองโควิดไปยังทุกแผนกที่เกี่ยวข้อง มีช่องทางการให้คำปรึกษาส่งต่อระหว่างสถานพยาบาล และเก็บข้อมูลผู้ป่วยภาวะลองโควิดรายสัปดาห์หรือรายเดือน ซึ่งจะมีการประชุมร่วมกับนายแพทย์สาธารณสุขจังหวัดและผู้อำนวยการโรงพยาบาลทั่วประเทศเพื่อสื่อสารทำความเข้าใจ ให้สามารถเดินหน้าเรื่องนี้ไปในทิศทางเดียวกัน
สำหรับมาตรการด้านกฎหมายและสังคมจะมีการปรับให้สอดคล้องเช่นกัน เช่น การปรับจากโรคติดต่ออันตรายเป็นโรคติดต่อที่ต้องเฝ้าระวัง การปรับลดมาตรการต่าง ๆ ให้สามารถใช้ชีวิตได้ใกล้เคียงปกติภายใต้วิถีชีวิตใหม่ บนหลักการสร้างความรอบรู้ด้านสุขภาพ เพื่อให้สามารถอยู่ร่วมกับโรคได้ โดยเฉพาะการคงหลักพฤติกรรมสุขอนามัยที่พึงประสงค์ เช่น การสวมหน้ากากอนามัยหรือหน้ากากผ้าเมื่อเข้าไปในสถานที่ปิดระบายอากาศไม่ดี มีคนรวมตัวกันหนาแน่น ไม่สามารถเว้นระยะห่างได้ หรือมีความใกล้ชิดกับผู้ป่วย การล้างมือบ่อยๆคัดกรองตนเองเมื่อมีความเสี่ยงหรือมีอาการ ขณะที่สถานประกอบการและกิจการต่าง ๆ ยังต้องเข้มการจัดการสิ่งแวดล้อม ทำความสะอาด จัดการขยะตามหลักสุขาภิบาล เพื่อให้เป็นสถานที่ที่มีความปลอดภัย ไม่เฉพาะแค่โรคโควิด19แต่ยังรวมถึงโรคอื่น ๆ ด้วย
*********************************************18พฤษภาคม2565